CELEX: 
Language: mt
Date: 2008-07-15 00:00:00
Title: 2008/507/KE: Deċiżjoni tal-Parlament Ewropew ta' l- 24 ta' April 2007 dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2005#Riżoluzzjoni tal-Parlament Ewropew ta' l- 24 ta' April 2007 b'osservazzjonijiet li jiffurmaw parti integrali tad-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2005

15.7.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 187/78
            
         DEĊIŻJONI TAL-PARLAMENT EWROPEW
   ta' l-24 ta' April 2007
   dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2005
   (2008/507/KE)
   IL-PARLAMENT EWROPEW,
   wara li kkunsidra l-kontijiet annwali finali taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet finali annwali taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2005, flimkien mat-tweġibiet taċ-Ċentru (2),
   wara li kkunsidra r-rakkomandazzjonijiet tal-Kunsill tas-27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u partikularment l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament tal-Kunsill (KEE) Nru 337/75 ta' l-10 ta' Frar 1975 li jwaqqaf iċ-Ċentru Ewropew għall-Iżvilupp ta' Taħriġ Professjonali (4), u b'mod partikulari l-Artikolu 12a tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' Qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-Rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali – (A6-0097/2007),
   
               1.
            
            
               Jagħti l-kwittanza lid-direttur taċ-Ċentru Ewropew għall-Iżvilupp ta' Taħriġ Professjonali għall-implimentazzjoni tal-baġit taċ-Ċentru għas-sena finanzjarja 2005;
            
         
               2.
            
            
               Jagħti l-osservazzjonijiet tiegħu fir-riżoluzzjoni hawn taħt;
            
         
               3.
            
            
               Jagħti istruzzjonijiet lill-President tiegħu sabiex jgħaddi din id-deċiżjoni, kif ukoll ir-riżoluzzjoni li tagħmel parti integrali minnha, lid-Direttur taċ-Ċentru Ewropew għall-Iżvilupp ta' Taħriġ Professjonali, lill-Kunsill, lill-Kummissjoni u lill-Qorti ta' l-Awdituri, u li jiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).
            
         
      
         
            Il-President
         
         Hans-Gert PÖTTERING
      
      
         
            Is-Segretarju Ġenerali
         
         Harald RØMER
      
   
   
      (1)  ĠU C 266, 31.10.2006, p. 28.
   
      (2)  ĠU C 312, 19.12.2006, p. 60.
   
      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).
   
      (4)  ĠU L 39, 13.2.1975, p. 1. Ir-Regolament kif emendat l-aħħar bir-Regolament (KE) Nru 2051/2004 (ĠU L 355, 1.12.2004, p. 1).
   
      (5)  ĠU L 357, 31.12.2002, p. 72.
   
      RIŻOLUZZJONI TAL-PARLAMENT EWROPEW
      ta' l-24 ta' April 2007
      b'osservazzjonijiet li jiffurmaw parti integrali tad-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2005
      IL-PARLAMENT EWROPEW,
      wara li kkunsidra l-kontijiet annwali finali taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2005 (1),
      wara li kkunsidra r-rapport tal-Qorti ta' l-Awdituri dwar il-kontijiet finali annwali taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2005, flimkien mat-tweġibiet taċ-Ċentru (2),
      wara li kkunsidra r-rakkomandazzjonijiet tal-Kunsill tas-27 ta' Frar 2007 (5711/2007 – C6-0080/2007),
      wara li kkunsidra t-Trattat KE, u partikularment l-Artikolu 276 tiegħu,
      wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3) u b'mod partikulari l-Artikolu 185 tiegħu,
      wara li kkunsidra r-Regolament tal-Kunsill (KEE) Nru 337/75 ta' l-10 ta' Frar 1975 li jwaqqaf iċ-Ċentru Ewropew għall-Iżvilupp ta' Taħriġ Professjonali (4), u b'mod partikulari l-Artikolu 12a tiegħu,
      wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' Qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikulari l-Artikolu 94 tiegħu,
      wara li kkunsidra l-Artikolu 71 u l-Anness V tar-Regoli ta' Proċedura tiegħu,
      wara li kkunsidra r-Rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali – (A6-0097/2007),
      
                  A.
               
               
                  billi l-Qorti ta' l-Awdituri qalet li kisbet assigurazzjoni raġonevoli li l-kontijiet annwali għas-sena finanzjarja li ntemmet fil-31 ta' Diċembru 2005 kienu affidabbli u li t-tranżazzjonijiet li jaqgħu taħthom, suġġetti għar-riserva, kienu legali u regolari;
               
            
                  B.
               
               
                  billi fis-27 ta' April 2006 l-Parlament ta kwittanza lid-direttur rigward l-implimentazzjoni tal-baġit taċ-Ċentru għas-sena finanzjarja 2004 (6) u li fir-riżoluzzjoni li takkumpanja d-deċiżjoni tal-kwittanza tal-Parlament, inter alia
                  
                  
                              —
                           
                           
                              ħeġġeġ liċ-Ċentru sabiex jiżgura li l-kontijiet huma kompluti u li l-attivitajiet kollha inklużi x-xiri u l-bejgħ tal-canteen tal-ħaddiema jkunu kkontrollati sew,
                           
                        
                              —
                           
                           
                              huwa mħasseb fuq l-irregolaritajiet innotati mill-Qorti ta' l-Awdituri fil-proċedura ta' l-għoti tal-kuntratti, jinnota l-passi li ħa ċ-Ċentru sabiex jiżgura li dan it-tip ta' irregolaritajiet ma jerġgħux isiru; jistieden liċ-Ċentru sabiex jiżgura li l-ispeċifikazzjonijiet ta' l-offerti u r-regoli tal-kompetizzjonijiet jintużaw b'mod strett;
                           
                        
                              —
                           
                           
                              jisħaq dwar il-bżonn tal-ġustizzja, il-ftuħ u t-trasparenza fir-reklutaġġ;
                           
                        
            Punti ġenerali dwar il-maġġoranza ta' l-Aġenziji ta' l-UE li jirrikjedu kwittanza individwali
      
               
                  1.
               
               
                  Jaħseb li n-numru dejjem jikber ta' Aġenziji tal-Komunità u l-attivitajiet ta' xi wħud minnhom ma jidhirx li jiffurmaw parti minn qafas ta' politika ġenerali, u li l-mandati ta' xi Aġenziji mhux dejjem jirriflettu l-bżonnijiet reali ta' l-Unjoni jew l-istennijiet taċ-ċittadini, u jinnota li f'termini ġenerali l-Aġenziji mhux dejjem ikollhom immaġini tajba jew stampa tajba;
               
            
               
                  2.
               
               
                  Jistieden għalhekk lill-Kummissjoni sabiex tiddefinixxi qafas ta' politika ġenerali għat-twaqqif ta' Aġenziji ġodda tal-Komunità u sabiex tippreżenta studju dwar l-ispejjeż u l-benefiċċji qabel ma titwaqqaf aġenzija ġdida, filwaqt illi toqgħod attenta li tevita rduppjar fl-attiviatjiet bejn l-Aġenziji jew mal-mandati ta' organizzazzjonijiet Ewropej oħra;
               
            
               
                  3.
               
               
                  Jistaqsi lill-Qorti ta' l-Awdituri biex tagħti l-opinjoni tagħha rigward l-istudju dwar ir-relazzjoni bejn il-benefiċċju u l-ispejjeż qabel il-Parlament jieħu deċiżjoni;
               
            
               
                  4.
               
               
                  Jistieden lill-Kummissjoni biex kull ħames snin tippreżenta studju dwar il-valur miżjud ta' kull Aġenzija eżistenti; istieden lill-istituzzjonijiet relevanti, fil-każ ta' evalwazzjoni negattiva tal-valur miżjud ta' Aġenzija, sabiex jieħdu l-passi kollha meħtieġa billi jifformolaw mill-ġdid il-mandat ta' dik l-Aġenzija jew billi jagħlquha;
               
            
               
                  5.
               
               
                  Tenut kont tan-numru dejjem jikber ta' aġenziji ta' regolamentazzjoni, jiddeplora l-fatt li n-negozjati fir-rigward tal-proġett ta' ftehima interistituzzjonali għal kwadru ta' dawn l-aġenziji għadhom ma ntemmux u jistieden lis-servizzi kompetenti tal-Kummissjoni sabiex jagħmlu dak kollu li jistgħu, flimkien mal-Qorti ta' l-Awdituri, sabiex din il-ftehima tiġi konkluża malajr;
               
            
               
                  6.
               
               
                  Jinnota li r-responsabiltà baġitarja tal-Kummissjoni titlob li jsiru konnessjonijiet iktar stretti bejn l-Aġenziji u l-Kummissjoni; jitlob lill-Kummissjoni u lill-Kunsill sabiex jieħdu l-passi kollha neċessarji sabiex jagħtu lill-Kummissjoni minoranza li tibblokka fl-entitajiet ta' sorveljanza ta' l-Aġenziji ta' regolamentazzjoni sal-31 ta' Diċembru 2007 u sabiex jipprovdu għal din il-minoranza sa mill-bidu meta jkunu qed jitwaqqfu Aġenziji ġodda;
               
            
               
                  7.
               
               
                  Jistieden mill-Qorti ta' l-Awdituri biex toħloq kapitlu ieħor fir-Rapport Annwali tagħha, li jkun dwar l-Aġenziji li għandhom jingħataw kwittanza skond il-kontijiet tal-Kummissjoni sabiex ikun hemm stampa aktar ċara ta' l-użu tal-fondi ta' l-UE mill-Aġenziji;
               
            
               
                  8.
               
               
                  Ifakkar il-prinċipju skond liema l-Aġenziji kollha tal-Komunità, kemm jekk issussidjati kif ukoll jekk le, huma soġġetti għal kwittanza mill-Parlament, anke meta jkun hemm awtorità ta' kwittanza minħabba t-testi kostituttivi tagħhom;
               
            
               
                  9.
               
               
                  Jistieden lill-Qorti ta' l-Awdituri tagħmel verifiki tal-prestazzjoni għall-Aġenziji kollha u tirrapporta lura lill-kumitati relevanti tal-Parlament, inkluż lill-Kumitat għall-Kontroll tal-Baġit;
               
            
               
                  10.
               
               
                  Jinnota li n-numru ta' Aġenziji qiegħed dejjem jikber u li, bi qbil mar-responsabiltà politika tal-Kummissjoni għat-tħaddim ta' l-Aġenziji, li tmur ferm oltre s-sempliċi appoġġ loġistiku, hemm bżonn saħansitra ikbar li d-Direttorati Ġenerali tal-Kummissjoni inkarigati mit-twaqqif u l-monitoraġġ ta' l-Aġenziji jiżviluppaw approċċ komuni għall-Aġenziji; jikkonsidra illi struttura simili għal dik maħluqa mill-Aġenziji għall-koordinament fost id-DGs konċernati jkun mod pragmatiku lejn metodu komuni tal-Kummissjoni rigward il-kwistjonijiet kollha relatati ma' l-Aġenziji;
               
            
               
                  11.
               
               
                  Jistieden lill-Kummissjoni biex ittejjeb l-appoġġ amministrattiv u tekniku għall-Aġenziji, filwaqt li tiġi meqjusa l-kumplessità dejjem akbar tar-regoli amministrattivi u problemi tekniċi tal-Komunità;
               
            
               
                  12.
               
               
                  Jinnota n-nuqqas ta' korp dixxiplinarju fl-Aġenziji kollha tal-Komunità, u jitlob lill-Kummissjoni sabiex tieħu l-passi neċessarji ħalli tiżgura li dan il-mekkaniżmu jiġi implimentat malajr;
               
            
               
                  13.
               
               
                  Jilqa' bi pjaċir it-titjib konsiderevoli fil-koordinazzjoni fost l-Aġenziji, li tippermettilhom li jaħdmu fuq problemi rikorrenti u li tagħmel il-koperazzjoni mal-Kummissjoni u mal-Parlament aktar effiċjenti;
               
            
               
                  14.
               
               
                  Huwa ta' l-opinjoni illi t-twaqqif ta' servizz ta' apppoġġ minn numru ta' Aġenziji bil-għan illi jagħmlu s-sistemi ta' ġestjoni finanzjarja kompjuterizzata tagħhom konsistenti ma' dawk tal-Kummissjoni hija miżura li għandha titkompla u tiġi estiża;
               
            
               
                  15.
               
               
                  Jistieden lill-Aġenziji sabiex itejbu l-koperazzjoni u l-istandards mal-partijiet fil-qasam; iħeġġeġ lill-Kummissjoni sabiex tadotta kull miżura li hija tikkonsidra bħala neċessarja biex tgħin lill-Aġenziji ħalli jtejbu l-immaġini tagħhom u jgħollu l-profil ta' l-attivitajiet tagħhom;
               
            
               
                  16.
               
               
                  Jistieden lill-Kummissjoni sabiex toħroġ bi proposta għall-armonizzazzjoni tal-format tar-rappurtaġġ annwali mill-Aġenziji sabiex jiġu żviluppati indikaturi ta' prestazzjoni li jippermettu li jkun hemm paragun ta' l-effiċċjenza tagħhom;
               
            
               
                  17.
               
               
                  Jistieden lill-Aġenziji sabiex fil-bidu ta' kull sena jippreżentaw indikaturi ta' prestazzjoni li magħhom jistgħu jkunu mkejla;
               
            
               
                  18.
               
               
                  Jistieden lill-Aġenziji kollha sabiex jużaw dejjem aktar objettivi li jkunu SMART, li għandhom iwasslu għal tfassil u implimentazzjoni aktar realistiċi ta' l-għanijiet;
               
            
               
                  19.
               
               
                  Jaqbel mal-Qorti ta' l-Awdituri li l-Kummissjoni hija wkoll responsabbli għall-immaniġġjar (finanzjarju) ta' l-Aġenziji; Iħeġġeġ għalhekk lill-Kummissjoni sabiex tissorvelja u, fejn ikun meħtieġ, tmexxi u tgħin l-immaniġġjar ta' l-Aġenziji differenti, speċjalment fir-rigward ta' l-applikazzjoni xierqa tal-proċeduri tat-tfigħ ta' offerti, it-trasparenza tal-proċeduri ta' reklutaġġ, l-immaniġġjar finanzjarju sod (nuqqas ta' nfiq u bbaġitjar żejjed) u l-iktar importanti l-applikazzjoni xierqa tar-regoli dwar il-qafas ta' kontroll intern;
               
            
               
                  20.
               
               
                  Jikkunsidra li l-programmi ta' ħidma ta' l-Aġenziji għandhom jesprimu l-kontribwizzjonijiet tagħhom f'termini operattivi u li jistgħu jitkejlu u li tingħata l-konsiderazzjoni xierqa lill-Istandards ta' Kontroll Interni tal-Kummissjoni;
               
            Punti Speċifiċi
      
               
                  21.
               
               
                  Jistieden liċ-Ċentru sabiex jevita sitwazzjoni simili ta' dik tas-sena finanzjarja 2005 fejn kellu rata ta' utilizzazzjoni ta' 90 % ta' l-approprjazzjonijiet ta' impenn u madwar 85 % ta' approprjazzjonijiet ta' ħlas; Ifakkar illi, madankollu, l-approprjazzjonijiet a’ l-operat ma ntużawx biżżejjed (kanċellazzjonijiet ta' 15 % ta' l-approprjazzjonijiet ta' impenn, 20 % ta' l-approprjazzjonijiet ta' ħlas u 15 % ta' l-approprjazzjonijiet trasferiti), b'mod partikulari wara l-organizzazzjoni mill-ġdid tal-proċeduri għall-għoti tal-kuntratti;
               
            
               
                  22.
               
               
                  Jistieden liċ-Ċentru sabiex jagħmel tibdiliet żgħar għat-titjib ta' l-ipprogrammar tiegħu, u jtejjeb l-eżerċizzju ta' monitoraġġ matul is-sena; Ifakkar li, f'dan ir-rigward, il-Qorti ta' l-Awdituri nnotat li l-immaniġġjar imsejjes fuq l-attivitajiet għadu ma ġiex introdott, minkejja li r-regolament finanzjarju taċ-Ċentru jipprovdi għal din il-forma ta' immaniġġjar, bil-għan li jittejjeb il-monitoraġġ tal-prestazzjoni;
               
            
               
                  23.
               
               
                  Jistieden liċ-Ċentru sabiex jirrimedja għan-nuqqasijiet fis-softwer tal-kontabilità (FIBUS) li juża ċ-Ċentru, liema softwer ma jippermettix li l-impenni li jiskadu jiġu bblokjati, fejn il-proċedura għall-iffirmar elettroniku ta' ordnijiet ta' ħlas mhux konformi mad-dispożizzjonijiet fis-seħħ u fejn l-operazzjonijiet ma jistgħux jiġu traċċati faċilment fis-sistema FIBUS;
               
            
               
                  24.
               
               
                  Jitlob għall-applikazzjoni sħiħa tal-prinċipju tas-separazzjoni tad-dmirijiet ta' l-uffiċjal awtorizzanti u l-uffiċjal tal-kontabilità, sabiex jiġu evitati sitwazzjonijiet bħal dawk ta' l-2005 fejn uħud mid-dmirijiet ta' l-ufficjal tal-kontabilità saru minn dipartimenti li jaqgħu taħt ir-responsabilità ta' l-ufficjal awtorizzant;
               
            
               
                  25.
               
               
                  Jinnota li ċ-Ċentru, fit-tweġibiet tiegħu, jirreferi għall-fatt li l-miżuri li ġew adottati issa jiżguraw ir-regolarità tal-proċeduri u huwa għalhekk kunfidenti li ċ-Ċentru qiegħed jimplimenta r-rakkomandazzjonijiet tal-Qorti ta' l-Awdituri, partikolarment minħabba li fil-Ħarifa ta' l-2006 is-Servizz ta' Verifika Interna ma sab l-ebda irregolarità, u jiċċertifika li l-miżuri li ttieħdu miċ-Ċentru pproduċew ir-riżultati mixtieqa;
               
            
               
                  26.
               
               
                  Jistieden liċ-Ċentru sabiex b'mod urġenti jagħmel analiżi tar-riskji, sabiex jiddefinixxi n-natura u l-frekwenza ta' kontrolli ex post u sabiex jiġu deskritti l-proċeduri ta' l-immaniġġjar u s-sistemi interni ta' kontroll;
               
            
               
                  27.
               
               
                  Jistieden liċ-Ċentru sabiex b'mod urġenti jifformula l-mandat eżatt tal-kumitat li jaħdem fuq l-ilmenti tal-ħaddiema, liema kumitat m'għandu fl-ebda każ jieħu azzjoni lil hinn mill-poteri tiegħu;
               
            
               
                  28.
               
               
                  Jinsisti li ċ-Ċentru għandu japplika proċeduri standard ta' reklutaġġ, sabiex jevita sitwazzjonijiet bħal dik ta' l-2005, fejn kariga vakanti fil-maniġment ingħatat permezz ta' proċedura interna ta' reklutaġġ, meta proċedura esterna kienet tipprovdi firxa usa’ ta' kandidati;
               
            
               
                  29.
               
               
                  Huwa mħasseb dwar ir-rata għolja ferm ta' irregolaritajiet misjuba mill-Qorti ta' l-Awdituri fil-kuntratti eżaminati fejn, minn sitta, kollha minbarra wieħed kin fihom xi irregolaritajiet (7); jinsisti li ċ-Ċentru għandu jsib rimedju għan-nuqqasijiet misjuba fl-organizzazzjoni tiegħu u fil-proċeduri ta' sejħiet għal offerti;
               
            
               
                  30.
               
               
                  Huwa ta' l-opinjoni li ċ-Ċentru għandu jarmonizza l-approċċ tiegħu rigward kwistjonijiet ta' tekonoloġija ta' l-informatika(IT), b'mod partikulari meta joħloq siti internet u intranet, u li l-frammentazzjoni attwali twassal għal riskji tekniċi u spejjeż eċċessivi;
               
            
               
                  31.
               
               
                  Jinkoraġġixxi liċ-Ċentru sabiex jissokta bl-isforzi tiegħu biex itejjeb iktar il-komunikazzjonijiet tiegħu ħalli jiżgura li l-pubbliku jkun infurmat aħjar dwar l-attivitajiet tiegħu.
               
            
         (1)  ĠU C 266, 31.10.2006, p. 28.
      
         (2)  ĠU C 312, 19.12.2006, p. 60.
      
         (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).
      
         (4)  ĠU L 39, 13.2.1975, p. 1. Ir-Regolament kif emendat l-aħħar bir-Regolament (KE) Nru 2051/2004 (ĠU L 355, 1.12.2004, p. 1).
      
         (5)  ĠU L 357, 31.12.2002, p. 72.
      
         (6)  ĠU L 340, 6.12.2006, p. 63.
      
         (7)  In-nuqqas li tiġi ġġustifikata l-għażla ta' proċedura jew li jintqal għaliex intgħażlu dawk li ġew mistiedna jagħmlu l-offerti, u dokumentazzjoni insuffiċjenti ta' dan.